กระทรวงมหาดไทย เดินหน้าขับเคลื่อนลด ละ เลิกใช้ถุงพลาสติกอย่างต่อเนื่อง
กระทรวงมหาดไทย เดินหน้าขับเคลื่อนลด ละ เลิกใช้ถุงพลาสติกอย่างต่อเนื่อง เพื่อลดผลกระทบต่อสิ่งแวดล้อมและทำให้ขยะพลาสติกและมูลฝอยหมดไปอย่างยั่งยืน          พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า เนื่องในวันที่ 3 กรกฎาคมนี้ เป็นวันปลอดถุงพลาสติกสากล รัฐบาลได้ให้ความสำคัญในการรักษาสิ่งแวดล้อม และตั้งเป้าหมายในการลด ละ เลิก ใช้พลาสติกภายในปี 2565 โดยมอบหมายให้กระทรวงมหาดไทย ร่วมกับ กระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้องดำเนินการขับเคลื่อนตาม “แผนปฏิบัติการด้านการจัดการขยะพลาสติก ปี 2561 – 2573” โดยได้กำชับให้ผู้ว่าราชการจังหวัดทุกจังหวัดดำเนินการขับเคลื่อนแผนปฏิบัติการดังกล่าว ควบคู่กับแผนปฏิบัติการจัดการขยะมูลฝอยชุมชน “จังหวัดสะอาด” ซึ่งเน้นการรณรงค์ประชาสัมพันธ์สร้างจิตสำนึกให้ประชาชนมีส่วนร่วมในการลดและคัดแยกขยะมูลฝอยตั้งแต่ต้นทาง ตามหลัก 3Rs คือ Reduce (ใช้น้อย) Reuse (ใช้ซ้ำ) และ Recycle (นำกลับมาใช้ใหม่) โดยมอบหมายให้กรมส่งเสริมการปกครองท้องถิ่นเป็นหน่วยงานหลักในการส่งเสริมให้องค์กรปกครองส่วนท้องถิ่นดำเนินการ เช่น การส่งเสริมให้เกิดหน่วยคัดแยกขยะรีไซเคิลออกจากขยะอินทรีย์ในระดับชุมชนเพื่อสร้างมูลค่าเพิ่มให้กับขยะพลาสติกและขยะรีไซเคิลอื่น ๆ การวางระบบและโครงสร้างพื้นฐานในการคัดแยกและจัดการขยะแบบครบวงจรในทุกพื้นที่ ทั้งนี้ที่ผ่านมากระทรวงมหาดไทยได้ขับเคลื่อนการเำเนินการดังกล่าวมาอย่างต่อเนื่องในทุกจังหวัดทั่วประเทศ และเนื่องในโอกาสวันปลอดถุงพลาสติกสากลนี้ จึงขอเชิญชวนทุกภาคส่วน ทั้งภาครัฐ ภาคเอกชน และประชาชน ลด ละ และเลิกใช้ถุงพลาสติก โดยใช้ถุงผ้าแทนในชีวิตประจำวัน เพื่อร่วมกันลดมลภาวะที่ส่งผลกระทบต่อสิ่งแวดล้อม เพื่อขยะพลาสติกและมูลฝอยหมดไปอย่างยั่งยืน.